Kehrääjä (verkkolehti)

Kehrääjä on suomalainen HLBTQ-yhteisön asioihin keskittynyt verkkolehti, jota julkaisee Sateenkaarikynä -niminen yhdistys. Verkkolehti on perustettu kesäkuussa 2019, ja sen keskeisiin periaatteisiin kuuluu inklusiivisuus ja käsiteltävien aiheiden käsittely kirjoittajien omakohtaiselta näkökannalta. Lehden päätoimittajana toimii Julia Peltonen. Lehti on Kulttuuri-, mielipide- ja tiedelehtien liitto Kultti ry:n jäsen ja on sen myötä Julkisen sanan neuvoston piirissä.  Kehrääjä on Suomen ainoa Julkisen sanan neuvoston piirissä oleva sateenkaarimedia.

Alkuperäisesti Kehrääjää toimitettiin ilman virallista julkaisijaa, omaa verkkotunnusta tai päätoimittajaa, jolloin lehden sisällöstä vastasi kollektiivina toimiva toimitusryhmä. Tilanne muuttui kuitenkin pian, kun 17.12.2019 Kehrääjä siirtyi alkuperäisestä, ilmaispalvelu Wordpress.comissa sijainneesta osoitteestaan (kehraaja.wordpress.com) nykyiseen osoitteeseensa. Kolme päivää myöhemmin, 20.12.2019, Kehrääjän toimitusryhmä julkaisi virallisen tiedotteen, jossa lehti sitoutui journalistin ohjeisiin. Sitoutumisen yhteydessä ryhmä nimesi lehdelle päätoimittajan, Lyyra Virtasen, jolle siirtyi vastuu lehden sisällöstä. Virtanen ehti toimia lehden ainoana päätoimittajana 1.6.2020 saakka, jolloin perustettiin Kehrääjän julkaisijana toimiva, sateenkaaritaiteen ja -journalismin yhdistys Sateenkaarikynä ry. Perustamisen yhteydessä valta nimittää lehden päätoimittaja tai päätoimittajat siirtyi toimitusryhmältä yhdistykselle, joka nimitti heti perustamispäivänään lehdelle kulttuuri- ja yhteisötoimituksen päätoimittajaksi Lyyra Virtasen ja uutistoimituksen päätoimittajaksi Julia Peltosen. Peltosen vastuulle asetettiin myös lehden hallinnolliset asiat, kuten toimiminen ensisijaisena päätoimittajana Julkisen sanan neuvostoon tehtävissä kanteluissa, sekä kaikki tutkiva journalismi. Maaliskuussa 2022 Lyyra Virtanen ilmoitti jättävänsä päätoimittajan tehtävät.

Kehrääjän verkkolehdestä löytyvien tietojen mukaan lehden sisällön tuottamisesta vastaavat päätoimittajien lisäksi myös toimitusryhmän jäsenet Julius Jokikokko, Aasa Timonen sekä nimimerkeillä kirjoittavat Kuura V. Adrian ja Oliver N.

Päätoimittajat

Avustukset 
Vuodelle 2021 Kehrääjälle on myönnetty Suomen kulttuurirahaston avustus Turun Sanomien rahastosta. 10 000 € avustus on myönnetty mediaa julkaisevalle yhdistykselle Sateenkaarikynä ry:lle Kehrääjän toiminnan kehittämiseen. Vuonna 2022 apuraha myönnettiin saman suuruisena.

Taiteen edistämiskeskus Taike myönsi Kehrääjälle lehden historian ensimmäisen kulttuurilehtituen tammikuussa 2022.

Tunnustukset 
2021 Seta myönsi vuosittain jaettavan Asiallisen tiedon omenan Kirkkohallituksen kasvatus- ja perheasioiden yksikölle. Itse palkinnon lisäksi Seta lähetti erityiskiitokset kahdelle taholle, Kehrääjälle ja Saamelaiskäräjille. "Lämpimät kiitokset Saamelaiskäräjien nuorisoneuvostolle sen aloitteesta sateenkaarisanaston kääntämiseksi saamen kielille ja sateenkaarimedia Kehrääjälle sateenkaariteemojen asiallisesta uutisoinnista”, Setan hallitus kertoi.

Qaareva ry:n, Helsingin yliopiston sisällä toimivan sateenkaarijärjestön, 3.10.2021 järjestämässä Queer Galassa Kehrääjä valittiin vuoden queer-mediaksi. Valinta perustui yleisöäänestykseen, johon Qaareva ry:n mukaan annettiin yhteensä 500 ääntä.

Kritiikki 
Sukupuolen moninaisuuteen ja sukupuolivähemmistöjen asemaan kriittisesti suhtautuva Naisten rintama ry laati elokuussa 2021 kantelun Julkisen sanan neuvostoon Kehrääjän GenderGP -nimisen klinikan potilaiden kokemuksia käsittelevästä artikkelista. 10.9.2021 Julkisen sanan neuvosto päätti, että kantelua ei oteta käsittelyyn. Neuvoston mukaan artikkeli oli tietoa välittävä sekä journalistinen ja täten journalistin ohjeiden mukainen.

Lähteet

Aiheesta muualta 
 Kehrääjä.com sivusto
 Finna-hakupalvelu
 Kehrääjän artikkeliin pohjaava pro gradu -tutkielma (Helsingin yliopisto, 2021)
 Julkaisijan verkkosivut (Sateenkaarikynä ry)

Samankaltaisia artikkeleita 

 HLBTQ-verkkopalvelu ranneliike.net
 verkkolehti FinnQueer
 aikakaus- ja verkkolehti QX
Seksuaali- ja sukupuolivähemmistöt
Uutissivustot
Suomalaiset yhteiskunnalliset verkkosivustot
Suomalaiset verkkolehdet